32010R0589
L 170/7
SLUŽBENI LIST EUROPSKE UNIJE
05.07.2010.
UREDBA KOMISIJE (EU) br. 589/2010
od 5. srpnja 2010.
o izmjeni Uredbe Vijeća (EU) br. 53/2010 u vezi s ograničenjem ulova hujice u vodama Europske unije III.a i vodama Europske unije II.a i IV
EUROPSKA KOMISIJA,
uzimajući u obzir Ugovor o funkcioniranju Europske unije,
uzimajući u obzir Uredbu Vijeća (EU) br. 53/2010 od 14. siječnja 2010. o utvrđivanju za 2010. ribolovne mogućnosti za određene riblje stokove i skupine ribljih stokova, koje su primjenjive u vodama EU-a te, za plovila EU-a, u vodama gdje su potrebna ograničenja ulova (1), a posebno njezin članak 5. stavak 3.,
budući da:
(1)
Ograničenje ulova za hujicu u ICES-ovim zonama II.a i IV. propisano je u Prilogu I.A Uredbi (EU) br. 53/2010.
(2)
Sukladno točki 6. u Prilogu II.D Uredbi (EU) br. 53/2010, Komisija mora preispitati ukupni dopušteni ulov (TAC) i kvote za 2010. za hujicu u tim zonama na osnovu savjeta Međunarodnog vijeća za istraživanje mora (ICES) i Znanstvenog, tehničkog i gospodarskog odbora za ribarstvo (STECF).
(3)
STECF navodi da formula propisana u točki 6. Priloga II.D Uredbi (EU) br. 53/2010 upućuje na TAC u visini do 400 000 tona.
(4)
Hujica predstavlja stok Sjevernog mora koji se dijeli s Norveškom, ali kojim se trenutačno ne upravlja zajednički. Mjere predviđene ovom Uredbom u skladu su s konzultacijama s Norveškom sukladno odredbama dogovorenog zapisnika o zaključcima s konzultacija o ribarstvu između Europske komisije i Norveške od 26. siječnja 2010. Zbog toga udio Europske unije u TAC-u koji se može izloviti u vodama Europske unije zonama ICES-a II.a i IV. treba utvrditi na 90 % od 400 000 tona.
(5)
Slijedom pregovora s Norveškom, količina udjela EU-a u TAC-u dodijeljena Norveškoj treba se povećati s 20 000 tona na 27 500 tona u zamjenu za ribolovne mogućnosti drugih vrsta u norveškim vodama.
(6)
Znanstveni, tehnički i gospodarski odbor za ribarstvo preporučuje da se TAC poveća za 4,23 % kako bi se pokrile vode Europske unije u ICES-ovoj zoni III.a.
(7)
Prilog I.A Uredbi (EZ) br. 53/2010 trebalo bi stoga na odgovarajući način izmijeniti,
DONIJELA JE OVU UREDBU:
Članak 1.
Prilog I.A Uredbi (EU) br. 53/2010 mijenja se u skladu s Prilogom ovoj Uredbi.
Članak 2.
Ova Uredba stupa na snagu sljedećeg dana od dana objave u Službenom listu Europske unije.
Ova je Uredba u cijelosti obvezujuća i izravno se primjenjuje u svim državama članicama.
Sastavljeno u Bruxellesu 5. srpnja 2010.